
	Lo Joan qu’entra hens l’estanquet. Lo Mariús qu’es dejà instalat de cap au pinton de blanc a léger lo jornau.
Joan, admiratiu : Adiu Mariús ! Hè bè, qu’es un chic de d’òra entà búver lo pinton, non ?
Mariús, un chic euforic : Bè, nau òras, qu’es la bona òra entà adaigar lo cap, non ? Qu’as un veire aquí !
Joan : Que t’arremercii, mès que’m vau préner un cafè en permèr !
Mariús : Com vòs ! Tè, qu’as léjut lo jornau aqueste matin ?
Joan : Non, mès tu, quiò, solide ! Que’m vas poder balhar l’actualitat deu parçan, em pensi !
Mariús : Gran pacantàs ! La canha de léger ! E ne’m viens pas díser après qu’èi deformat la vertat, hè ? Escota plan. Ne’m vas pas créder !
Joan : Dià, qu’i a ua novèla importanta hens lo jornau de uei, em pensi !?!
Mariús : Quiò, los ecologistas que s’i tornan dab las soas investigacions civicas e proteccion de la natura landesa.
Joan : Sèi pas çò que t’an hèit aquiths ecologistas, mès ne t’agradan pas, hè !!!
Mariús : Mès non ! E perqué ditz aquò ? Que son personas intelligentas e cultivadas, mès ne hèn pas la diferéncia enter corsa landesa e corsa de taures, qu’es tot !
Joan, trufandèc : Ah, e veids ? Que t’aví dit ! Ne t’agradan pas !
Mariús : Mès que soi a trufandar, prauve òmi ! Non, qu’èi lejut que s’i tornan a perpausar estagis de formacion entà la population, sus la biodiversitat locau.
Joan : Solide, qu’an rason, totun. Dab tots aquiths toristas dont vènen de mèi en mèi cada estiu…
Mariús, qui’u copa la paraula : Hè ? Mès pas sonque ! Dab lo desreglament climatic, qu’arriban a Pascas e que se’n tornan a Marteror*, adara !
Joan, un chic tacanhat : Çò que vui díser, Mariús… Tròp de toristas qu’es dangerós entà la seuva, e que …
Mariús, qui’u torna copar la paraula : De tota faiçon, n’i calè pas plantar pins hens las lanas en 1857 ! E uei, qu’i seré enqüèra la biodiversitat de las lanas de Gasconha ! … Dab los motons e las aulhas !
Joan : Bon, qu’èi comprés ! Qu’es lo jorn deu capborut ! Alavetz, aquiths ecologistas que perpausan estagis, e…?
Mariús : E bè que l’èi hèit, jo, aqueth estagi, l’an passat !
Joan : Ah, tè, ne me l’avès pas dit aquò ?
Mariús, qui’s defend : Mès, n’es per aquò que soi ecologista !
Joan, qui se’n arrit : Mès, n’es pas vergonha d’estar ecologista, Mariús.
Mariús : Qu’ac sèi, totun ! Mès qu’an ua maishanta manièra d’arrecuperar la natura sonque entad eths !
Joan : Dab los estagis ?
Mariús : Quiò, dab los estagis !
Joan, perplèx : Que pòts tradusir ?
Mariús : E bè, hens aqueths estagis, qu’explican las flors, las plantas, los arbos, l’aiga, la ploja, lo só, lo vent… Tot aquò ! La nature d’ací, qué… !
Joan : E, bè, qu’es meilèu plan aquò, non ?
Mariús : Solide ! E necessari, entà los desentenuts* ! Pr’amor que n’i a ne coneishen pas gran causa a la natura, saps ! Ne l’an pas vista sonque a la television, pensi.
Joan : Un chic maishant qu’ès aquí, non ? Mès qu’as rason, que seré mèi plan d’apréner en passejants hens lo bòsc !
Mariús : Mès qu’ac hèn ! Que delimitan un parçan on i a ecosistèmas particulars, que marcan los camins sus las cartas, que passejan, que prenen nòtas de las plantas, èrbas e flors, parpalhons, moscas e cotolius… T’ac sèi jo…
Joan : Entà seguir la preservacion de la natura, solide !
Mariús : Quiò ! Mès vèids, passejar hens la seuva dab las clacassèras*, entà jo, qu’es un crime !
Joan, susprès : E bè hòu, totun ! Alavetz, que’t cau passejar solet. Qu’es simple !
Mariús : Quiò, qu’es possible, tanben ! Mès que demandan, totun, d’ensenhar lo camin on ès passat, çò qu’as vist, çò qu’as encontrat, dab precision…
Joan : E … ?
Mariús : E bè, a jo, çò qui m’agrada hens la natura, que son los averans, las castanhas, los fruts sauvatges, los camparòus, los ceths ! … E sustot los caps negues !
Joan : E on es lo problèma ?
Mariús : Mès praube de tu, si coneishen lo camin, que’m van minjar aligardons e amorras entà la confitura deu matin, castanhas entà las iròlas au canton deu huec l’ivèrn … E sustot los saborós caps negues entà la moleta deu ser de nadau a mieja nueit !
Que t’ac disi, los ecologistas que son panaires de las tradicions !
Joan : Mariús ?
Mariús : Quiò ?
Joan, persuasiu : Que’t va caler consultar !












Marteror : Toussaint
Desentenut : ignorant
Clacassèra : commère





